

|  |  |
| --- | --- |
|  | Υποδιεύθυνση Επικοινωνίας Δημοσίων Σχέσεων & Κοινωνικής Ευθύνης |

29 Οκτωβρίου, 2023

**Δελτίο Τύπου 3**

**Σύλληψη δύο προσώπων για διευκόλυνση των ανακρίσεων σε σχέση με υπόθεση που αφορά επίθεση εναντίον αστυνομικών**

Γύρω στις 2.30 τα ξημερώματα σήμερα λήφθηκε πληροφορία στην Αστυνομία που αφορούσε πρόσωπα τα οποία βρίσκονταν σε δρόμο στην παλιά Λευκωσία και προκαλούσαν οχληρία.

Μέλη της Αστυνομίας μετέβησαν στο σημείο όπου εντόπισαν αριθμό προσώπων να βρίσκονται στο δρόμο, να φωνάζουν και να έχουν στα χέρια τους μπουκάλια με αλκοολούχα ποτά ενώ στο έδαφος βρίσκονταν σπασμένα μπουκάλια.

Στη θέα των αστυνομικών, αριθμός προσώπων φέρεται να κινήθηκε απειλητικά εναντίον τους ενώ φέρονται να έριξαν και διάφορα αντικείμενα τόσο προς το μέρος των αστυνομικών όσο και των υπηρεσιακών οχημάτων. Αμέσως μετά, τα πιο πάνω πρόσωπα τράπηκαν σε φυγή τρέχοντας ακολουθούμενα από μέλη της Αστυνομίας που κινούνταν πεζά.

Τα μέλη της Αστυνομίας συνέλαβαν δύο πρόσωπα ηλικίας 22 και 28 ετών τα οποία σήμερα το πρωί οδηγήθηκαν ενώπιον του Επαρχιακού Δικαστηρίου Λευκωσίας το οποίο εξέδωσε διατάγματα πενθήμερης κράτησης τους.

Ο Κεντρικός Αστυνομικός Σταθμός Λευκωσίας συνεχίζει τις εξετάσεις.

 Κλάδος Επικοινωνίας